​ທາງ​ການ​ ສັ່ງ​ໃຫ້​ຄວບ​ຄຸມ​ ບໍ່​ໃຫ້​​ກັກ​ຕຸນ​ສິນ​ຄ້າ ຫຼັງ​ຈາກ ​ໄພ​ນ້ຳ​ຖ້ວມ
​ຜູ້​ບໍ​ລິ​ຫານ​ຕະ​ຫຼາດ​ສົດ ກ່າວ​ເຕືອນວ່າ ພວກ​ເພິ່ນ​ ໄດ້​ວາງ​ລະ​ບຽບການ​​ ໃຫ້ພວກ​ແມ່​ຄ້າ​ຂາຍ ພວກເພິ່ນ​ໄດ້​ຕິດ​ຊິງ​ກາງ​ ແລະ​ປະ​ຊາ​ສຳ​ພັນ ​ເລື້ອງ​ຊິງ​ກາງ​ຢູ່​ແລ້ວ ຖ້າ​ຫາກ​ເຮັດ​​ຜິດ ​ລະ​ບຽບ​ການ ກໍ​ຈະ​ຖືກ​ປັບ​ໃໝ ຕາມ​ລະ​ບຽບ.
ທາງການລາວ ອອກຄຳສັ່ງຫ້າມບໍ່ໃຫ້ມີການກັກຕຸນເຂົ້າສານແລະໃຫ້ດຳເນີນມາດຕະການກວດກາເພື່ອຄວບຄຸມລາຄາສິນຄ້າອຸບປະໂພກ-ບໍລິໂພກຢ່າງເຂັ້ມງວດໃນສະພາວະນ້ຳຖ້ວມໃຫຍ່ ໃນທົ່ວປະເທດ ຊົງຣິດ ໂພນເງິນ ມີລາຍງານຈາກບາງກອກ ທ່ານນາງເຂັມມະນີ ພົນເສນາ ລັດຖະມົນຕີວ່າການກະຊວງອຸດສາຫະກຳແລະການຄ້າ ໄດ້ສັ່ງການໄປເຖິງບັນດາຫົວໜ້າພະແນກອຸດສາຫະກຳແລະການຄ້າໃນເຂດນະຄອນ ວຽງຈັນແລະທຸກແຂວງໃນທົ່ວປະເທດ ນັບຕັ້ງແຕ່ວັນທີ 17 ກັນຍາ 2018 ເປັນຕົ້ນມາ ເພື່ອໃຫ້ດຳເນີນມາດຕະການສະກັດກັ້ນ ບໍ່ໃຫ້ມີການເກັບຊື້ເຂົ້າຈາກຊາວນາ ໂດຍບໍ່ໄດ້ ຮັບອະນຸຍາດໂດຍເດັດຂາດ ເນື່ອງຈາກປາກົດວ່າ ໄດ້ມີການເກັບຊື້ເຂົ້າຈາກຊາວນາ ໂດຍພໍ່ຄ້າຊາວຕ່າງຊາດເກີດຂຶ້ນຢ່າງກວ້າງຂວາງ ນັບແຕ່ເກີດໄພນ້ຳຖ້ວມຢ່າງໜັກໜ່ວງ ໃນທົ່ວປະເທດລາວ ໂດຍສະເພາະແມ່ນພາຍຫຼັງຈາກເຂື່ອນເຊປຽນ-ເຊນ້ຳນ້ອຍແຕກ ໃນຄືນວັນທີ 23 ກໍລະກົດ 2018 ເປັນຕົ້ນມານັ້ນ ຄຳສັ່ງຂອງລັດຖະມົນຕີ ວ່າການກະຊວງອຸດສາຫະກຳແລະການຄ້າ ດັ່ງກ່າວນີ້ ຍັງໄດ້ ເນັ້ນໜັກໃຫ້ດຳເນີນການກວດກາການເກັບຊື້ເຂົ້າໂດຍບັນດາໂຮງສີເຂົ້າແລະວິສາຫະກິດ ເອກກະຊົນທີ່ໄດ້ຮັບອະນຸຍາດໃຫ້ດຳເນີນທຸລະກິດຄ້າຂາຍເຂົ້າ ໃນລາວດ້ວຍວ່າ ໄດ້ມີ ການເກັບຊື້ເຂົ້າຈາກຊາວນາ ໃນລັກສະນະທີ່ເປັນຕົວແທນໃຫ້ກັບພໍ່ຄ້າຊາວຕ່າງຊາດ ຫຼືບໍ່ໂດຍຖ້າຫາກກວດພົບວ່າ ມີພຶດຕິກຳດັ່ງກ່າວ ກໍໃຫ້ດຳເນີນ ການຍຶດເຂົ້າທີ່ເກັບຊື້ ຢ່າງບໍ່ຖືກຕ້ອງນັ້ນແລະໃຫ້ປັບໃໝຕາມລະບຽບກົດໝາຍໄດ້ທັນທີ ທັງນີ້ໂດຍຫົວໜ້າ ພະແນກອຸດສະຫະກຳແລະການຄ້າໃນເຂດນະຄອນວຽງຈັນແລະທຸກແຂວງຈະຕ້ອງ ຊີ້ນຳ ຫ້ອງການອຸດສະຫະກຳແລະການຄ້າເມືອງຫຼືເທດສະບານ ໃນທົ່ວປະເທດຢ່າງ ໃກ້ຊິດ ເພື່ອຮັບປະກັນການດຸ່ນດ່ຽງເຂົ້າກິນ ໃນທ້ອງຖິ່ນຂອງຕົນ ໃຫ້ພຽງພໍກັບຄວາມ ຕ້ອງການຕົວຈິງອີກດ້ວຍ ທາງດ້ານຜູ້ບໍລິຫານຕະຫຼາດສົດແຫ່ງນຶ່ງ ໃນນະຄອນວຽງຈັນ ຢືນຢັນວ່າ ການຈັດຕັ້ງ ປະຕິບັດຕາມຄຳສັ່ງດັ່ງກ່າວ ໃຫ້ໄດ້ຢ່າງມີປະສິດຕິພາບນັ້ນຖືເປັນເລື້ອງທີ່ຍາກທີ່ສຸດ ເພາະວ່າພະນັກງານຂອງລັດ ບໍ່ສາມາດທີ່ຈະກວດກາ ໄດ້ຢ່າງທົ່ວເຖິງຢູ່ແລ້ວ ສະນັ້ນ ຈຶ່ງຕ້ອງໄດ້ຮັບການຮ່ວມມືຈາກຜູ້ຊື້ສິນຄ້າດ້ວຍການແຈ້ງໃຫ້ພາກສ່ວນກ່ຽວຂ້ອງ ໄດ້ຮັບຮູ້ ຖ້າຫາກວ່າຜູ້ຊື້ສິນຄ້າ ຮູ້ສຶກວ່າຕົນຖືກເອົາປຽບ ໂດຍຜູ້ຈຳໜ່າຍສິນຄ້ານັ້ນ ແຕ່ທີ່ຜ່ານມາ ກໍປາກົດວ່າ ມີການຮ້ອງຮຽນຈາກຜູ້ຊື້ສິນຄ້າພຽງຈຳນວນນ້ອຍ ໂດຍສະເພາະ ແມ່ນບັນຫາກ່ຽວກັບນ້ຳໜັກຂອງສິນຄ້າທີ່ຊື້ຂາຍກັນນັ້ນຍັງຖືເປັນ ບັນຫາທີ່ກວດກາແລະຄວບຄຸມໄດ້ຍາກທີ່ສຸດ ທັງຍັງມີໂທດປັບໃໝທີ່ບໍ່ສູງອີກດ້ວຍ ຖ້າຫາກກວດພົບວ່າ ຜູ້ຂາຍໄດ້ເອົາປຽບຜູ້ຊື້ສິນຄ້າເກີດຂຶ້ນຈິງ ດັ່ງທີ່ຜູ້ບໍລິຫານຕະຫຼາດ ສົດໃນນະຄອນວຽງຈັນ ຢືນຢັນວ່າ ຍິ່ງໄປກວ່ານັ້ນ ການດຳເນີນມາດຕະການຄວບຄຸມລາຄາສິ້ນຄ້າໃນຫຼາຍລາຍການແລະ ບໍລິການຕ່າງໆໃນລາວ ກໍຍັງບໍ່ສາມາດຈັດຕັ້ງປະຕິບັດໄດ້ຢ່າງແທ້ຈິງ ໂດຍສະເພາະ ກໍແມ່ນສິນຄ້າໃນບັນຊີຄວບຄຸມແລະສິນຄ້າທີ່ຢູ່ໃນບັນຊີເຝົ້າລະວັງ ເຊັ່ນອາຫານ ເຄື່ອງດື່ມ ຄ່າຮັກສາສຸຂະພາບ ຄ່າຫ້ອງພັກຢູ່ທີ່ໂຮງໝໍ ຄ່າເສີມສວຍ ຄ່າບໍລິການ ຕັດເຄື່ອງແລະຄ່າຊ້ອມແປງລົດຍົນຕ່າງໆນັ້ນ ຖືເປັນພາກສ່ວນທີ່ຄວບຄຸມໄດ້ຍາກທີ່ສຸດ ທັງນີ້ ລາຄາສິນຄ້າອຸບປະໂພກ-ບໍລິໂພກໃນລາວ ໄດ້ປັບຕົວເພີ່ມຂຶ້ນເກີນກວ່າ 30 ເປີເຊັນໂດຍສະເພາະແມ່ນນະຄອນວຽງຈັນ ຖືເປັນເຂດທີ່ລາຄາສິນຄ້າເພີ່ມຂຶ້ນຫຼາຍທີ່ສຸດ ເຊັ່ນເຂົ້າໜຽວປະເພດທີ 1 ໄດ້ເພີ້ມຂຶ້ນຈາກ 8,500 ເປັນ 12,000 ກີບ ຕໍ່ກິໂລກຣາມ ຊີ້ນງົວ 85,000 ກີບ ຕໍ່ກິໂລກຣາມ ຊີ້ນໄກ່, 60,000 ກີບ ຕໍ່ກິໂລກຣາມແລະຜັກຫອມ ລາບ ລາຄາເພີ້ມຂຶ້ນຈາກ 2 ແສນກີບ ເປັນ 5 ແສນກີບ ຕໍ່ 15 ກິໂລກຣາມ ເປັນຕົ້ນ